62024CJ0206_RES
Vec C‑206/24
YX a Logistica i Gestió Caves Andorranes i Vidal SA
proti
Directeur général des douanes et droits indirects a Ministre de l’Économie, des Finances et de la Relance
[návrh na začatie prejudiciálneho konania, ktorý podal Cour de cassation (Kasačný súd, Francúzsko)]
Rozsudok Súdneho dvora (piata komora) z 1. augusta 2025
„Návrh na začatie prejudiciálneho konania – Colná únia – Vrátenie alebo odpustenie dovozného alebo vývozného cla – Nariadenie (ES) č. 1430/79 – Clá vybraté v rozpore s právom Únie – Článok 2 ods. 2 tretí pododsek – Podmienky vrátenia z vlastného podnetu – Zistenie, že toto clo bolo neoprávnene vybraté pred uplynutím lehoty troch rokov odo dňa jeho zapísania do účtovnej evidencie – Zistenie, z ktorého vyplýva, že vnútroštátne colné orgány poznajú totožnosť dotknutých hospodárskych subjektov, ako aj sumu, ktorá sa má každému z nich vrátiť – Povinnosť týchto orgánov prijať potrebné a vhodné opatrenia na získanie informácií potrebných na uskutočnenie takéhoto vrátenia“
Vlastné zdroje Európskej únie – Vrátenie alebo odpustenie dovozného alebo vývozného cla – Clá vybraté v rozpore s právom Únie – Vrátenie z vlastného podnetu – Podmienky – Zistenie vnútroštátneho colného orgánu, že toto clo bolo neoprávnene vybraté pred uplynutím lehoty troch rokov odo dňa jeho zapísania do účtovnej evidencie – Zistenie, z ktorého vyplýva, že vnútroštátny colný orgán pozná totožnosť dotknutých hospodárskych subjektov, ako aj sumu, ktorá sa má vrátiť – Povinnosť tohto orgánu prijať potrebné a vhodné opatrenia na získanie informácií potrebných na uskutočnenie takéhoto vrátenia
(Nariadenie Rady č. 1430/79, článok 1 ods. 2 písm. e) a články 2 a 15)
(pozri body 25 – 38, 42, 43 a výrok)
Zhrnutie
Súdny dvor, na ktorý Cour de cassation (Kasačný súd, Francúzsko) podal návrh na začatie prejudiciálneho konania, spresnil rozsah povinnosti uloženej vnútroštátnemu colnému orgánu vrátiť z úradnej moci neoprávnene vybraté clo, ako aj s tým súvisiace podmienky s ohľadom na článok 2 ods. 2 tretí pododsek nariadenia č. 1430/79 (
1
).
V rokoch 1988 až 1991 spoločnosti založené podľa andorrského práva dovážali do Andorry prostredníctvom spoločnosti Ysal, colného sprostredkovateľa so sídlom vo Francúzsku, tovar pochádzajúci najmä z tretích krajín. Tento dovoz viedol k zaplateniu cla vo Francúzsku. V tom čase totiž francúzske colné orgány vyžadovali, aby bol tovar pochádzajúci z tretích krajín a smerujúci do Andorry pri prechode cez francúzske územie prepustený do voľného obehu.
V januári 1991 Európska komisia v odôvodnenom stanovisku (
2
) konštatovala, že Francúzska republika si tým, že stanovila takúto požiadavku prepustenia do voľného obehu, nesplnila povinnosti, ktoré jej vyplývajú z určitých ustanovení práva Únie. Vyzvala ju preto, aby prijala potrebné opatrenia na nápravu situácie.
Oznamom ministerstva (
3
) francúzske orgány ukončili uvedenú prax v súvislosti so všetkými tovarmi pochádzajúcimi z tretích krajín a smerujúcimi do Andorry.
V roku 2015 uvedení andorrskí dovozcovia, ktorých práva prešli na Caves Andorranes a YX, podali proti francúzskej colnej správe žalobu, ktorou sa domáhali zaplatenia sumy zodpovedajúcej clu, ktoré táto colná správa neoprávnene vybrala za dovoz tovaru pochádzajúceho z tretích krajín a smerujúceho do Andorry v rokoch 1988 až 1991. Keďže táto žaloba bola v prvostupňovom konaní a v odvolacom konaní zamietnutá, Caves Andorranes a YX podali kasačný opravný prostriedok na Cour de cassation (Kasačný súd), vnútroštátny súd, ktorý podal návrh na začatie prejudiciálneho konania.
Tento súd sa na Súdny dvor obrátil s dvoma prejudiciálnymi otázkami, ktorými sa v podstate pýtal, či sa má článok 2 ods. 2 tretí pododsek nariadenia č. 1430/79 vykladať v tom zmysle, že existencia povinnosti vnútroštátneho colného orgánu vrátiť clo z vlastného podnetu je podmienená na jednej strane skutočnosťou, aby tento posledný uvedený orgán sám pred uplynutím lehoty troch rokov od zapísania tohoto cla do účtovnej evidencie zistil, že toto clo bolo vybraté neoprávnene, a na druhej strane tým, aby tento orgán poznal totožnosť dotknutých hospodárskych subjektov, ako aj sumu, ktorá sa má každému z nich vrátiť. V tomto rámci sa tento súd pýta na opatrenia, ktoré musí uvedený orgán prípadne prijať, aby získal takéto informácie.
Posúdenie Súdnym dvorom
Súdny dvor na úvod skonštatoval, že článok 2 ods. 2 tretí pododsek nariadenia č. 1430/79 tým, že kategoricky stanovuje, že vnútroštátne colné orgány „vrátia… clo z vlastného podnetu“, ukladá týmto orgánom povinnosť vrátiť clo bez toho, aby o to dotknutý dovozca musel požiadať. Táto povinnosť dotknutého vnútroštátneho colného orgánu vrátiť clo z vlastného podnetu je podmienená tým, aby tento posledný uvedený orgán sám pred uplynutím lehoty troch rokov (
4
) od zapísania tohoto cla do účtovnej evidencie zistil, že toto clo bolo vybraté neoprávnene. Naproti tomu k vráteniu ako takému nemusí nevyhnutne dôjsť v uvedenej lehote, takže k nemu môže dôjsť po uplynutí tejto lehoty.
Okrem toho v rozsahu, v akom sa clo ukladá v presných sumách stanovených vnútroštátnym colným orgánom na základe colných vyhlásení predložených v mene určitej osoby, zistenie tohto orgánu, že takéto clo bolo vybraté neoprávnene, nevyhnutne zahŕňa zistenie, že osoba známa uvedenému orgánu neoprávnene zaplatila určitú sumu, ktorá je tomuto istému orgánu tiež známa. V dôsledku toho, ak vnútroštátny colný orgán zistí, že clo bolo vybraté neoprávnene a musí byť vrátené, v zásade pozná tak totožnosť osoby, ktorej má vrátiť clo, ako aj presnú sumu, ktorá sa má vrátiť.
Tento orgán sa totiž nemôže odvolávať na skutočnosť, že už nemá k dispozícii colné vyhlásenia predložené dotknutými osobami alebo individuálne rozhodnutia prijaté voči nim, aby odôvodnil prípadné opomenutie vrátiť týmto dotknutým osobám clo, o ktorom v lehote troch rokov stanovenej v článku 2 ods. 2 treťom pododseku nariadenia č. 1430/79 zistil, že bolo vybraté neoprávnene, pretože až do uplynutia tejto lehoty sú tieto colné orgány povinné uchovávať dokumenty a informácie, ktoré môžu byť relevantné pre prípadné vrátenie cla.
Vzhľadom na to, ak uvedený colný orgán nemá bez vlastného zavinenia k dispozícii také informácie potrebné na vrátenie neoprávnene vybratého cla, prináleží mu, aby na účely splnenia svojej povinnosti vrátenia prijal nevyhnutné a vhodné opatrenia na získanie týchto informácií. Je pravda, že takéto opatrenia nezahŕňajú neprimerané zisťovanie, t. j. zisťovanie, ktoré by si vyžadovalo využitie ľudských a materiálnych zdrojov bez akejkoľvek súvislosti s tým, čo možno rozumne očakávať od správneho orgánu konajúceho s náležitou starostlivosťou. Pasívny postoj colného orgánu pod zámienkou, že nedisponuje uvedenými informáciami, však nie je zlučiteľný ani s jeho vyššie uvedenou povinnosťou vrátenia, ani s požiadavkami vyplývajúcimi z práva na riadnu správu vecí verejných, ktoré predstavuje všeobecnú zásadu práva Únie, ktorá sa má uplatňovať na členské štáty pri uplatňovaní tohto práva.
Súdny dvor rozhodol, že článok 2 ods. 2 tretí pododsek nariadenia č. 1430/79 sa má vykladať v tom zmysle, že existencia povinnosti vnútroštátneho colného orgánu vrátiť clo z vlastného podnetu je podmienená skutočnosťou, aby tento posledný uvedený orgán sám zistil pred uplynutím lehoty troch rokov od zapísania tohto cla do účtovnej evidencie, že toto clo bolo vybraté neoprávnene. Z tohto zistenia vyplýva, že tento orgán pozná totožnosť osôb, ktoré zaplatili uvedené clo, ako aj sumu, ktorá sa má každej z nich vrátiť. Ak uvedený orgán nemá a ani nemohol mať k dispozícii všetky informácie potrebné na vykonanie takéhoto vrátenia osobe, ktorá zaplatila neoprávnene vybraté clo, alebo osobám, ktoré prevzali jej práva a povinnosti, prináleží tomu istému orgánu, aby na účely splnenia svojej povinnosti vrátenia prijal opatrenia, ktoré sú nevyhnutné a vhodné, nie však neprimerané, na získanie týchto informácií a pristúpil k vráteniu.
(
1
)	Nariadenie Rady (EHS) č. 1430/79 z 2. júla 1979 o vrátení alebo odpustení dovozného alebo vývozného cla [neoficiálny preklad ] (Ú. v. ES L 175, 1979, s. 1), zmenené nariadením Rady (EHS) č. 3069/86 zo 7. októbra 1986 (Ú. v. ES L 286, 1986, s. 1) (ďalej len „nariadenie č. 1430/79“).
(
2
)	Odôvodnené stanovisko KOM(90) 2042 v konečnom znení.
(
3
)	Oznam ministerstva hospodárstva, financií a rozpočtu (Francúzsko), dovozcom a vývozcom v Journal officiel de la République française [Úradný vestník Francúzskej republiky] 6. júna 1991.
(
4
)	V súlade s článkom 1 ods. 2 písm. e) nariadenia č. 1430/79 tento dátum zodpovedá dátumu prijatia správneho aktu, ktorým príslušné orgány pôvodne stanovili výšku tohto cla.